Staatsdienskrisis kruip nader met verklaring van dispuut(Argieffoto) ‘n Staatsdienskrisis raak ‘n al groter moontlikheid nadat sommige vakbonde ‘n dispuut met die regering verklaar het. Die minister van staatsdiens en administrasie, Senzo Mchunu, het die verklaring van die dispuut Vrydagoggend tydens ‘n mediakonferensie bevestig. Hy het beweer dit maak dit vir hom onmoontlik om oor die besonderhede van die dispuut uit te wei. Na wat Maroela Media kon vasstel is die staatsdiensvakbonde rofweg in twee verdeel, elk met sy eie strategie. Die Fedusa-geaffilieerde vakbonde het ‘n hofaansoek gebring om bloot die driejaar-ooreenkoms wat in 2018 tussen die regering en vakbonde gesluit is, af te dwing met ‘n verklarende hofbevel. Daardie saak is tans voor die hof. Die Cosatu-geafflileerdre vakbonde het ‘n dispuut verklaar, wat ‘n langer proses is en uiteindelik gewoonlik uitloop op mediasie en arbitrasie. Aan Maroela Media is gesê die leierskap van alle vakbonde besef daar is gewoon nie geld in die staatskas nie, maar vakbondlede weier om hul mandaat aan vakbond-onderhandelaars oor te laat. Tydens die mediakonferensie, wat by tye meer van ŉ aansporingspraatjie vir staatsamptenare as ‘n inligtingsessie vir die publiek was, het die minister vrae aan die bod gestel soos hoe om die staatsdiens ‘n nuwe evolusie te laat ondergaan, en wat die rol van die staat in die samelewing is. Sy toespraak van dertien bladsye het allerlei instruksies van die skoonmaak van kantore tot voorskrifte vir ouer staatsamptenare ingesluit, en het bestuurders in die staatsdiens aangemoedig om presies te weet hoeveel van hul ondergeskiktes by die werk is, en hoeveel van die huis af werk. Mchunu het gesê alle kabinetsbesluite moet effektief geïmplementeer word en het staatsdienswerkers wat van hul gewone werkplek af werk, as “frontlinie-stryders” geloof.